Document ID: 32010D0026

ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 13ης Δεκεμβρίου 2010
σχετικά με την αύξηση του κεφαλαίου της Ευρωπαϊκής Κεντρικής Τράπεζας
(ΕΚΤ/2010/26)
(2011/20/ΕΕ)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 28.1,
Έχοντας υπόψη τον κανονισμό (ΕΚ) αριθ. 1009/2000 του Συμβουλίου, της 8ης Μαΐου 2000, σχετικά με τις αυξήσεις κεφαλαίου της Ευρωπαϊκής Κεντρικής Τράπεζας (1), και ιδίως το άρθρο 1,
Εκτιμώντας τα ακόλουθα:
(1)
Σύμφωνα με το άρθρο 28.1 πρώτη πρόταση του καταστατικού του ΕΣΚΤ το κεφάλαιο της Ευρωπαϊκής Κεντρικής Τράπεζας (ΕΚΤ) ανέρχεται σε 5 δισεκατ. ευρώ. Το κεφάλαιο της ΕΚΤ αυξήθηκε σε 5 760 652 402,58 ευρώ, σύμφωνα με το άρθρο 48.3 του καταστατικού του ΕΣΚΤ, συνεπεία της προσχώρησης ορισμένων κρατών μελών στην Ένωση και της ένταξης των εθνικών κεντρικών τραπεζών τους στο ευρωπαϊκό σύστημα κεντρικών τραπεζών.
(2)
Σύμφωνα με το άρθρο 28.1 δεύτερη πρόταση του καταστατικού του ΕΣΚΤ, το κεφάλαιο της ΕΚΤ μπορεί να αυξάνεται κατά ποσά τα οποία αποφασίζει το διοικητικό συμβούλιο, με την ειδική πλειοψηφία που προβλέπεται στο άρθρο 10.3 του καταστατικού του ΕΣΚΤ, εντός των ορίων και υπό τις προϋποθέσεις που καθορίζει το Συμβούλιο της Ευρωπαϊκής Ένωσης με τη διαδικασία του άρθρου 41 του καταστατικού του ΕΣΚΤ.
(3)
Σύμφωνα με το άρθρο 1 του κανονισμού (ΕΚ) αριθ. 1009/2000, το διοικητικό συμβούλιο της ΕΚΤ δύναται να αυξήσει το κεφάλαιο της ΕΚΤ, πέραν του ποσού που αναφέρεται στο άρθρο 28.1 πρώτη πρόταση του καταστατικού του ΕΣΚΤ, με ένα πρόσθετο ποσό έως και 5 δισεκατ. ευρώ.
(4)
Σύμφωνα με την αιτιολογική του σκέψη 4, ο κανονισμός (ΕΚ) αριθ. 1009/2000 καθορίζει το όριο των μελλοντικών αυξήσεων κεφαλαίου της ΕΚΤ, παρέχοντας με τον τρόπο αυτό τη δυνατότητα στο διοικητικό συμβούλιο της ΕΚΤ να αποφασίζει σχετικά με αύξηση που θα πραγματοποιηθεί στο μέλλον προκειμένου να διατίθενται επαρκή κεφάλαια για τη στήριξη των δραστηριοτήτων της ΕΚΤ.
(5)
Λαμβανομένης υπόψη της αύξησης του συνόλου του ισολογισμού της ΕΚΤ κατά τα τελευταία έτη, κρίνεται αναγκαία η αύξηση του κεφαλαίου της ΕΚΤ κατά 5 δισεκατ. ευρώ, προκειμένου να διατίθενται επαρκή κεφάλαια για τη στήριξη των δραστηριοτήτων της ΕΚΤ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αύξηση του κεφαλαίου της ΕΚΤ
Το κεφάλαιο της ΕΚΤ αυξάνεται κατά 5 δισεκατ. ευρώ, ήτοι από 5 760 652 402,58 ευρώ σε 10 760 652 402,58 ευρώ.
Άρθρο 2
Έναρξη ισχύος
Η παρούσα απόφαση αρχίζει να ισχύει στις 29 Δεκεμβρίου 2010.
Φρανκφούρτη, 13 Δεκεμβρίου 2010.

Labels: 3
15
4